KIRJALLINEN KYSYMYS E-1552/00 esittäjä(t): Paulo Casaca (PSE) komissiolle. Erilaisista ostovoimapariteetin soveltamistavoista saadut ristiriitaiset tulokset.



Virallinen lehti nro 081 E , 13/03/2001 s. 0053 - 0054



KIRJALLINEN KYSYMYS E-1552/00 esittäjä(t): Paulo Casaca (PSE) komissiolle (18. toukokuuta 2000) Aihe: Erilaisista ostovoimapariteetin soveltamistavoista saadut ristiriitaiset tulokset Vastauksessaan E-0276/00(1) komissio vahvisti, että erilaisilla ostovoimapariteetin soveltamismetodeilla on saatu ristiriitaisia tuloksia suhteellisesta hintatasosta eri maissa, ja esitti joitakin selityksiä näihin eroihin. Selityksillä ei kuitenkaan kumota sitä, että jos yhtä luotettavien laitosten tekemissä ostovoimapariteettitutkimuksissa on saatu ristiriitaisia tuloksia, ostovoimapariteetin käyttämistä ei voida hyväksyä niihin tarkoituksiin, joihin komissio on sitä käyttänyt. Mitä komission selityksiin tulee, on muistettava, että kysymyksessä E-0276/00 ei viitata BKT-vertailuihin vaan Eurostatin ja Wiesbadenin tilastokeskuksen tekemiin yksityistä kulutusta koskeviin hintavertailuihin. Joka tapauksessa huomiot kotitalouksien tuloista Portugalissa ja Saksassa ovat kiintoisia ja ne muodostavat objektiivisen perustan Eurostatin tulosten testaamiseksi. Haluaisin kuitenkin tietää, onko komissio valmis edistämään tarkan ja puolueettoman tutkimuksen tekemistä asuntojen markkinahinnoista Saksassa ja Portugalissa sekä hallinnollisten tekijöiden vaikutuksista muihin kuin markkinahintoihin näissä maissa. Sitoutuuko komissio tarkistamaan perusteellisesti asennettaan ostovoimapariteetin käyttämisestä, jos osoitetaan, että 1. markkinahintaiset asumiskustannukset eivät ole Portugalissa 4 kertaa alhaisemmat kuin Saksassa, vaan luultavasti saksalaisia korkeammat, 2. laadullisesti samantasoisten asuntojen hinnat Portugalissa eivät ole 78 prosenttia matalampia kuin Saksassa vaan nekin ovat luultavasti Portugalissa Saksan hintoja korkeampia? (1) EYVL C 303 E, 24.10.2000, s. 170. Pedro Solbes Miran komission puolesta antama vastaus (10. heinäkuuta 2000) Kirjalliseen kysymykseen antamassaan vastauksessa E-0276/00(1), johon arvoisa parlamentin jäsen viittaa, komissio ei verrannut kahta ostovoimapariteetin laskentamenetelmää, vaan kahta hintojen alueellisen vertailun tilastollista laskentamenetelmää. Näistä toisella, jota komissio käyttää, voidaan määritellä ostovoimapariteetit ainoan kansainvälisesti hyväksytyn, käytetyn ja koetellun (mm. 15 jäsenvaltion käyttämän) menetelmän mukaisesti. Vuokrien osalta (vuokrien osuus yksityistalouksien kulutusmenoista Saksassa vuonna 1995 oli 17,4 % ja Portugalissa 4,7 %, ja vuokria koskeva Portugalin hintaindeksi on 78 % alempi kuin Saksan) komissio voi vakuuttaa arvoisalle parlamentin jäsenelle, että tuotetut tilastot perustuvat tarkkaan ja puolueettomaan työhön. Portugalin tiedot on toimittanut Instituto Nacional de Estatistica ja Saksan tiedot Statistisches Bundesamt. Edellä mainittujen tilastojen laatimiseksi komissio on käyttänyt Portugalin ja Saksan kansallisten tilastolaitosten toimittamia tietoja, jotka perustuvat vuokrien hintoihin. Selvitettäessä vuokrien osuutta yksityistalouksien lopullisesta kulutuksesta, komissio on käyttänyt näiden kahden laitoksen syyskuussa 1996 toimittamia tietoja. Komissiolla ei ole mitään syytä epäillä Instituto Nacional de Estatistican ja Statistisches Bundesamtin toimittamien tietojen asianmukaisuutta. Tiedot perustuvat arvoisan parlamentin jäsenen ja myös komission toivomaan tarkkaan ja puolueettomaan työhön. (1) EYVL C 303 E, 24.10.2000, s. 170.